**Veiledning til rapporteringsskjemaer**

Generell kommentar til rapporteringen:

Rapporteringen gjelder hva som faktisk er innbetalt til staten i 2015, altså faktiske pengestrømmer (kontantprinsippet) og ikke hva rettighetshaver er ilagt av skatter og avgifter etc. Det er videre netto innbetalinger som skal rapporteres, hvilket vil si at eventuelle tilbakebetalinger fra statlige organer kommer til fratrekk (evt. netto utbetalt). Renter betalt/tilbakebetalt for slike poster tas også med.

Også mindre betalinger kan være aktuelle, med mindre det er snakk om helt bagatellmessige beløp. Betalinger rapporteres i den valuta de er innbetalt til det statlige organ. Beløpene rapporteres i hele tusen.

For hver post skal selskapene i et vedlegg spesifisere beløp og betalingsdato. Dette vil bidra til å forenkle avstemmingsarbeidet.

Selskapene skal også vedlegge revisjonsberetningen for regnskapsåret.

**Kommentarer til Skjema for innrapportering i henhold til EITI forskriften (Skjema 1)**

Kommentar til post 1 ”Skattebetaling”

Det skal rapporteres innbetalinger av skatt som omfattes av petroleumsskatteloven. Dette omfatter ordinær skatt på 27 % av inntekt som faller innenfor petroleumsskatteregimet og særskatt på 51 %. Utbetaling av leterefusjoner fra staten iht. petroleumsskatteloven § 3 c femte ledd skal også rapporteres. Videre skal renter på skatt rapporteres. Skatt knyttet til landvirksomhet eller skatt betalt til utenlandske myndigheter skal ikke med i rapporteringen.

Kommentar til post 2 ”Avgiftsbetaling”:

De rapporteringspliktige avgiftene blir betalt inn av operatør på vegne av hele lisensen. Det er derfor operatør som skal innrapportere slike innbetalinger foretatt til Oljedirektoratet/ Toll- og avgiftsdirektoratet for hele lisensen. Dette gjøres ved at rettighetshaver fører opp summen av innbetalinger fra forskjellige operatørskap i skjema 1 under de respektive avgiftsposter, mens det i et vedlegg spesifiseres hvor mye som er innbetalt per utvinningstillatelse som rettighetshaver er operatør for. Eksempel på vedlegg følger vedlagt, se Skjema 2.

Det er kun innbetalt arealavgift, CO2-avgift og NOx-avgift som skal rapporteres (ikke innbetalinger til NOx-fondet). Det er kun innbetalt CO2 –avgift etter Lov 21.desember 1990 nr 72 om avgift på utslipp av CO2 i petroleumsvirksomheten på kontinentalsokkelen som skal rapporteres. Innbetalt CO2-avgift etter særavgiftslovgivningen skal ikke rapporteres. Indirekte skatter som merverdiavgift, arbeidsgiveravgift, tollavgifter og lignende skal ikke rapporteres. Heller ikke drivstoffavgifter for solgte produkter fra ev. bensinstasjoner. Siden forskriften gjelder innrapportering av betalinger til staten, skal heller ikke kommunale avgifter, eiendomsskatt til kommuner osv. innrapporteres.

Kommentar til post 3 ”Andre statlige innbetalinger”:

Post 3 er en ”sekkepost” der det er meningen at man samler opp spesifiserte andre innbetalinger foretatt til staten eller statlige tjenestemenn i forbindelse med petroleumsvirksomheten til selskapet. Begrunnelsen for å ta med denne posten er bl.a. å få med poster som ikke er spesielt unntatt ovenfor eller i kgl. res, eller som ev. ikke er regulære betalinger, men kun foretatt i et engangstilfelle. Har man ingen slike betalinger å rapportere, lar man feltene stå åpne.

Et eksempel på en slik innbetaling som ikke fanges opp av de andre rapporteringspostene er innbetalinger i forbindelse med netto overskuddsavtaler/ ”net profit”-andeler som eksisterer for noen få produserende felt. Slike innbetalinger spesifiseres per valuta.

Det vises også til at rapporteringsplikten kun gjelder innbetalinger vedrørende ”petroleumsvirksomhet” slik denne er avgrenset i petroleumsloven § 1-6 bokstav c). Det presiseres også at mottakerne skal være ”staten” og/eller ”statlig ansatte”. Rapporteringsplikten må dermed avgrenses mot betalinger foretatt til kommunale og fylkeskommunale organer og ansatte, deriblant eiendomsskatt, kommunale tjenester, etc.

Det legges videre til grunn at rettighetshaverne ikke skal innrapportere behandlingsgebyrene som innbetales for seismiske undersøkelser, undersøkelsestillatelser og utvinningstillatelser, jf. forskrift 27. juni 1997 nr. 653 om petroleumsvirksomhet §§ 5 og 9. Det samme gjelder rettighetshaveres innbetaling i henhold til forskrift 17. juni 1997 nr 652 om refusjon av utgifter for tilsyn med sikkerhet, arbeidsmiljø og ressursforvaltning i petroleumsvirksomheten. Heller ikke brukeravgift til OD for diverse tjenester (Discos, Force-medlemskap eller lignende) skal innrapporteres.

I de blanke feltene 3.1 – 3.3 skal det spesifiseres hva betalingene er for og til hvilket organ eller hvilken person de er betalt.

Kommentar til post 4 ”Kun for Statoil ASA”

Utbetaling av dividende til staten er unntatt rapportering jf. spesielle merknader i kgl. res.

Statoil ASA skal rapportere alle betalinger til staten i forbindelse med avsetningsinstruksen. Betalinger rapporteres i den valuta de er innbetalt til det statlige organ. (Dersom betalinger i henhold til avsetningsinstruksen er betalt inn i dollar føres denne valuta opp). Det vedlegges en transaksjonsoversikt som spesifiserer per betalingstransaksjon dato for innbetaling og betalinger per valuta.

Kommentar til post 5 ”Kun for Petoro AS”

Petoro AS rapporterer betalinger til Staten utenfor avsetningsinstruksen. Betalinger rapporteres i relevant valuta med nærmere spesifikasjon per transaksjonsdato i eget vedlegg.

Mottatte innbetalinger knyttet til ”net profit”-andeler spesifiseres særskilt per selskap per valuta i eget vedlegg. I tillegg rapporterer Petoro AS kassarapporten for perioden 1.1-31.12.2015

Kommentar til post 6 ” Kun for Norges Bank”

Norges Bank rapporterer bevegelser knyttet til innbetalinger og utbetalinger vedrørende statens deltakerandeler/ Petoro, spesifisert per konto. For innbetalingskonti vedlegges spesifikasjon som viser betalinger per valuta per transaksjonsdato.

**Kommentar til rapporteringsskjema for Oljedirektoratet / Toll- og avgiftsdirektoratet (Skjema 3)**

Toll- og avgiftsdirektoratet rapporterer det samlede beløp for hva som har kommet inn i 2015 spesifisert per operatør. Oljedirektoratet rapporterer det samlede beløp for hva som har kommet inn i 2015 per operatør. Videre spesifiserer Oljedirektoratet hvor mye som er innbetalt per utvinningstillatelse. Eksempel på vedlegg følger vedlagt (se Skjema 2).

**Kommentarer til rapporteringsskjema for Skatteetaten (Skjema 4)**

Skatteetaten rapporterer innbetalt/utbetalt skatt eller leterefusjon inklusiv renter per rettighetshaver i eget skjema.

Vi gjør oppmerksom på at rapporteringsskjema skal signeres av CFO/etatsleder eller de som er delegert myndighet til å signere på han/hennes vegne.